衛詩雅闖影壇遇低潮 為求代表作剃光頭都制
2024年04月19日 00:01
東網電視
更多新聞短片
女星衛詩雅自爆入行後曾遇「超低潮」,要「轉行」做網紅供樓,走在街上時途人竟忘記其演員身份。她謙稱暫未有「代表作」,自言可以為拍戲犧牲,要增肥或剃光頭都不是問題,又慨嘆人生苦短,乜都想試!
衛詩雅足足努力了15年,今年成功與金像奬「結緣」,雖然最終在影后之爭落敗,但承諾會繼續努力。回顧入行後的得與失,她感嘆:「我真係好鍾意電影,所以試過遇到低潮,仲要低得幾緊要,都冇打算放棄!(幾時?)拍完電影《失眠》之後囉,連續幾年好少人搵我開工,但開始要供樓,好彩嗰時轉戰網上頻道,拍片可以維持到生計,其實好搵過拍戲,但喺街途人認得我,都只係話因為有睇我拍嘅片咋。我當時喺度諗,自己係咪唔適合做演員呢?好似被影圈遺忘咗咁,有少少迷失。」
人生苦短乜都試
驀然回道,她認為「迷失期」其實不算白過:「個天安排咗呢啲經歷,係要造就依家嘅我。(憑《不日成婚2》入圍金像奬,算唔算係代表作?)坦白講,我入行拍咗4、50套戲,代表作似乎都仲未出現,因為睇番轉頭永遠出嚟(效果)都會有啲唔滿意。」她又直言只要遇上好角色,所有的「犧牲」其實不是問題:「好似增肥、狂減磅、光頭甚至剃眉都可以,其實我試過同導演提議好似賈玲咁㗎,不過最終因種種問題,所以唔成事,我慘被拒絕呀。」她又慨嘆人生苦短,因此乜都想試。
她補充指與《不日成婚》系列的台前幕後合作相當愉快,大家已傾談開拍《不3》的可能:「導演話想我哋年紀再大啲、有多啲經歷先,依家男主角陳家樂都就嚟做爸爸,我諗會加快步伐。(羨慕佢有幸福家庭?)呢方面我唔會刻意努力,但如果出現我亦會欣然接受。」
場地提供:BOLD COFFEE